Hvar nudi pregršt pogodnosti koje je gotovo nemoguće naći u nekoj zemaljskoj inačici. Turisti su zaposjeli njegove i najskrivenije kutke, i ne razmišljajući gdje je prapočetak takvoga sklada podneblja, vremena, mora, krajolika i dobrohotnosti stanovništva, uzimaju sve ono što im ovaj otok i grad bez zadrške nudi. A kao i u svemu drugom, tako i u klimatsko-vremenskom pogledu. Grad je smješten u zoni prave sredozemne klime poznatoj još pod nazivom "klima masline", čije je glavno obilježje plavo vedro nebo. Sam grad klimatska i vremenska obilježja uzdižu iznad prosječnosti i ujednačenosti što ga čini poželjnim i drugima nedostižnim fenomenom. Godišnji prosjek sunčanih sati iznosi 2726 sati, a maksimum je dostignut 2003. i to 3053 sata. Uspoređujući se sa znamenitom Aleksandrijom, u ljetnom razdoblju, Hvar tijekom toga toploga razdoblja godine ima vedrije i sunčanije nebo. U mnoštvu sunčanih dana osamnaesti dan srpnja najsunčaniji je dan u godini s prosječnih 12 sati, 27 minuta i 36 sekundi Sunčeva sjaja. Blagodat podneblja iskazuje i more. Privlačna je pogodnost da je srednja mjesečna temperatura mora u čak pet mjeseci (lipanj-listopad) iznad 20°C. Nerijetko se događa da maksimalne vrijednosti temperature mora premaše i 27°C. Srednja je mjesečna temperatura zraka čak četiri mjeseca (lipanj-rujan) viša od 20°C, a samo dva mjeseca (siječanj i veljača) imaju srednju mjesečnu temperaturu nižu od 10°C.